**Historisk metode i øvrigt**

 1. Også ved brug af fremstillinger af et emne (fx i en grundbog fra Systime) kan du anvende historisk metode: En god tekst til brug for dit arbejde er selvfølgelig pålidelig og har sine facts i orden – men brugbarhed handler i høj grad også om, hvorvidt fremstillingen er seriøs, dybdegående og nuanceret, rimeligt neutral – samt ikke mindst dækkende for emnet.

 2. Når du vurderer brugbarheden af et materiale, er det væsentligt at gøre sig klart, hvem der står bag det, og hvordan det kan påvirke pålideligheden inden for det, du gerne vil vide noget om.

 3. Det er en særlig ”historie-evne” at kunne behandle et emne i et historisk perspektiv, dvs. have blik for, at noget udvikler sig over tid - eller måske netop ikke ændrer sig (særlig meget), selvom tiden går.

 Hvis der sker afgørende ændringer på et område, taler man om brud; hvis lighederne er de vigtigste, taler man om kontinuitet.

 4. Årsagsforklaringer er meget væsentlige i historiefaget: Hvilke årsager (og hvilken type) har været afgørende for en bestemt begivenhed eller udvikling?

 Er det bestemte enkeltpersoner (i kraft af deres personlighed, tanker og handlinger) – eller er det fx økonomiske, sociale, politiske, kulturelle, idéhistoriske og/eller religiøse forhold?

 Og hvordan kommer du frem til at konstatere, at der rent faktisk er tale om netop de årsager?

 Du får ofte mulighed for at vise dit overblik ved at angive flere årsager til noget – og så vil det være relevant at foretage en begrundet vægtning af dem.

 5. I forlængelse af punkt 4: Hvilke historiske emner interesserer man sig overhovedet for? Politisk historie (internt i en stat - eller forholdet mellem stater) - Økonomisk historie og handelshistorie – Socialhistorie (fx almindelige menneskers levevilkår) – Kulturhistorie – Kønshistorie – Mentalitetshistorie (fokus på folks forståelse af omverden og sig selv) – Idéhistorie. Eller noget helt andet?

 6. Så vidt muligt bør du forsøge at leve dig ind i fortidens mennesker: forstå deres forestillinger om sig selv og deres omverden ud fra deres datidige udgangspunkt, ikke ud fra dine egne nutidstankegange.

 7. Det er også en metode at arbejde historiografisk, dvs. at se på, hvordan historien er blevet opfattet forskelligt af forskellige historikere, og hvorfor.

 8. Vær åben over for at bruge teorier fra andre fag (fx kulturforståelse, psykologi, sågar naturvidenskab m.m.) – men naturligvis på en måde, så de passer til den historie-sammenhæng, der er relevant.

 9. Man beskæftiger sig ikke med fortiden for kun at forstå den, men også for at forstå nutiden (og sig selv) samt fremtiden.